สังคมข่าวหุ้น
*ตลาดหุ้นไทยหลังสงกรานต์ปรับฐานต่อ  ฝันค้างไป 1,900 จุดปีนี้ โบรกฯ เสียงแตก บางสำนักก็บอกเป็นไปได้ บางแห่งก็ให้ไม่ถึง  หลังถูกกลุ่มธนาคารพาณิชย์กดดัน ผลประกอบการไม่ดีขึ้น กำไรไม่ทรงก็ทรุด เตรียมกันสำรองอีกเพียบ รองรับมาตรฐานบัญชีใหม่ที่จะใช้กันปีหน้า เหลือแต่กลุ่มพลังงานที่พอจะไปวัดไปวากับเขาบ้าง แต่ก็เหวี่ยงขึ้นเหวี่ยงลงหาความแน่นอนไม่ได้ ตามราคาน้ำมันดิบโลก
18 เม.ย. 2561

เกียรติก้อง ว่องไวยากร
*1,900 จุดไปยาก
*ตลาดหุ้นไทยหลังสงกรานต์ปรับฐานต่อ  ฝันค้างไป 1,900 จุดปีนี้ โบรกฯ เสียงแตก บางสำนักก็บอกเป็นไปได้ บางแห่งก็ให้ไม่ถึง  หลังถูกกลุ่มธนาคารพาณิชย์กดดัน ผลประกอบการไม่ดีขึ้น กำไรไม่ทรงก็ทรุด เตรียมกันสำรองอีกเพียบ รองรับมาตรฐานบัญชีใหม่ที่จะใช้กันปีหน้า เหลือแต่กลุ่มพลังงานที่พอจะไปวัดไปวากับเขาบ้าง แต่ก็เหวี่ยงขึ้นเหวี่ยงลงหาความแน่นอนไม่ได้ ตามราคาน้ำมันดิบโลก แถมยังโดนประธานาธิบดีทรัมป์ เขย่าตลาดฯไม่เว้นแต่ละวัน  ทั้งเรื่องสงครามการค้าและสงครามซีเรีย จึงเป็นเรื่องยากที่จะไปถึงฝัน  ส่วนวานนี้ตลาดหุ้นไทยยังคงปรับฐานลงต่อ แนวรับ 1,745 จุด แนวต้าน 1,765 จุด
*งบแบงก์เล็กทยอยออก วันนี้ถึงคิว TCAP ของเฮีย ศุภเดช พูนพิพัฒน์  กรรมการผู้จัดการใหญ่ ส่วนแบงก์ใหญ่ BBL KBANK SCB ไปประกาศกันวันที่ 19-20 เม.ย.นี้ งานนี้แบงก์เล็กน่าจะดีกว่าแบงก์ใหญ่ที่คาดว่าจะตั้งสำรองกันเพียบ โดยเฉพาะ กสิกรไทย และไทยพาณิชย์
*มีแววถูกควบกิจการ กรุงไทยกับทหารไทย หลังจากครม.เห็นชอบมาตรการยกเว้นภาษีส่งเสริมแบงก์ไทยควบกิจการแข่งขันต่างชาติ เฮียอภิศักดิ์ ตันติวรวงศ์ รมว.คลังถึงกับเอ่ยปากว่าแบงก์ของไทยจะต้องใหญ่เป็นธนาคารระดับภูมิภาค รองรับการเติบโตของประเทศในอนาคต หากยังเป็นยักษ์จิ๋วอยู่อย่างนี้ คงจะไม่ดีแน่ และแบงก์ในอวยของคลังตอนนี้ก็มี KTB TMB ที่มีรัฐถือหุ้นใหญ่การควบกิจการจึงทำได้ง่าย แต่ผู้บริหารคงไม่ชอบ เพราะเอ็มดีจะเหลือคนเดียว แต่ถ้าไม่ถือ ตั้ง 2-3 คน เหมือนกสิกรไทยก็ได้นะ
*กอบชัย ธนสุกาญจน์ รองประธานเจ้าหน้าที่บริหารและผู้บริหารสายงานการเงินและบัญชี บริษัท ทีทีซีแอล หรือ TTCL เก็บตัวเงียบ หลังจากมีกระแสข่าวทางการเมียนมายกเลิกโครงการโรงไฟฟ้าถ่านหิน  รัฐคะฉิ่น 1280 MW  งานใหญ่ของบริษัท หลายสื่อพยายามติดต่อก็ไม่รับสาย  ยังไม่มีคำตอบที่ชัดเจนออกมา แค่บอกว่ายังไม่มีหนังสือเป็นทางการจากเมียนมาเท่านั้น ยังไงถ้ามีหนังสือยืนยันก็รีบแจ้งด่วนนะ นักลงทุนเขากังวล
*LOXLEY  ของธงชัย ล่ำซำ  ประธานกรรมการบริษัท เริ่มเห็นแสงสว่างปลายอุโมงค์ หลังจากที่คลังเสนอแก้ไขพ.ร.บ.สลากปี 2517 เปิดทางให้ทำหวยออนไลน์ที่ค้างมานานแสนนาน เปลี่ยนมาหลายรัฐบาลแล้วก็ยังไม่เกิด แต่ยังไงก็คงหลีกหนีไม่พ้นที่จะต้องทำ เพราะฝืนกระแสโลกเขาไม่ไหว ล็อกซเล่ย์ จีเทคฯผู้รับสัมปทานคงต้องไปปัดฝุ่นเครื่องจำหน่ายหวยรอ หรือถ้าให้ดีเปลี่ยนเครื่องใหม่เลยดีกว่า ***เล่นรอบ เก็งกำไรงบไตรมาสแรก KTC ของระเฑียร กันสนุกสนาน ราคาเหวี่ยงขึ้นลง เข้าทางแมงเม่า วอลุ่มซื้อขายไม่เคยแผ่ว อนาคตก็ดี ยอดบัตรเครดิตยังพุ่งไม่หยุด หลายโบรกฯ ก็ออกมาเตือนแล้ว ถ้างบไม่สวยอย่างที่คาดอาจมีทิ้งกันอีกรอบ
*EA  แนวโน้มยังเป็นขาลง แม้ว่าโบรกฯ จะให้ประมาณการไตรมาสแรก 1 พันล้านบาท โต 7.4% ก็ตาม แต่ราคากลับร่วงลงมาเป็นลำดับ  หลังโบรกฯ มองว่าเนื่องจากระดับพี/อีที่สูง ประกอบกับกระทรวงพลังงานมีแผนชะลอการเปิดรับซื้อไฟฟ้าจากพลังงานทดแทนเพิ่มเติมในช่วง 5 ปี หลังจากในปัจจุบันมีกำลังผลิตไฟฟ้าในระบบเพียงพอต่อการใช้งาน ซึ่งอาจสร้างผลกระทบให้กับธุรกิจของบริษัท ดังนั้นช่วงนี้จึงเป็นการเล่นเก็งกำไรระยะสั้นเท่านั้น
*บมจ.กันกุลเอ็นจิเนียริ่ง หรือ GUNKUL  ภายใต้การบริหารงานของสมบูรณ์ เอื้ออัชฌาสัย  กรรมการผู้จัดการคนเก่ง แจ้งเตือนแฟนพันธุ์แท้ วันที่ 24 เมษายนนี้ กันกุล จะขึ้นเครื่องหมาย XD รับเงินปันผลในอัตราหุ้นละ 0.045 บาทต่อหุ้น ยังพอมีเวลาให้เก็บอีกหลายวัน